|  |  |
| --- | --- |
| **คำหลัก** | **คำอธิบาย** |
| **ระบอบการปกครองแบบประชาธิปไตย อันมีพระมหากษัตริย์ ทรงเป็นประมุข(Constitutional Monarchy)** | - ประเทศที่ปกครองด้วยระบอบประชาธิปไตยอันมีพระมหากษัตริย์ทรงเป็นประมุข หมายถึง ประเทศที่ใช้ระบบรัฐสภา (Parliamentary System) โดยที่พระมหากษัตริย์ มีพระราชอำนาจในฐานะที่ทรงเป็นประมุขเท่านั้น ส่วนอำนาจนิติบัญญัติและอำนาจบริหารนั้นเป็นของประชาชนที่เลือกและมอบอำนาจให้ตัวแทนใช้อำนาจแทน แต่ต้องใช้อำนาจ ในพระปรมาภิไธยของพระมหากษัตริย์ เนื่องจากประชาชนเห็นความสำคัญของสถาบันพระมหากษัตริย์ เพราะการบัญญัติกฎหมาย การออกคำสั่ง การบริหารราชการในนามของประชาชนด้วยกันเอง อาจไม่ได้รับการยอมรับเท่าที่ควร หรืออาจขาดเอกภาพในการปกครองประเทศได้ |
| **หลักอำนาจอธิปไตยของปวงชน (Popular Sovereignty)** | - ประชาธิปไตยหมายถึงระบอบการปกครองที่ถือมติปวงชนเป็นใหญ่ การถือเสียงข้างมาก เป็นใหญ่ (พจนานุกรมฉบับราชบัณฑิตยสถาน พ.ศ. ๒๕๕๔) เพราะประชาธิปไตยตั้งอยู่บนหลักปรัชญามนุษยนิยมที่เชื่อว่ามนุษย์มีคุณค่า มีศักดิ์ศรี มีคุณภาพ สามารถที่จะปกครองกันเองได้ ไม่ควรที่จะให้อำนาจสูงสุดในการปกครองประเทศไปอยู่กับใครคนเดียว หรือกลุ่มคนส่วนน้อย กลุ่มเดียว หากแต่ควรที่จะให้ประชาชนทุกคนมีส่วนในการกำหนดความเป็นไปของสังคม และประเทศชาติร่วมกัน คงเป็นไปไม่ได้ที่จะให้ทุกคนมีความคิดเห็นเหมือนกันหมดทุกคน  หากกลุ่มหนึ่งมีความคิดเห็นอย่างหนึ่ง แต่อีกกลุ่มหนึ่งมีความคิดเห็นอีกอย่างหนึ่ง บางครั้ง การกำหนดความเป็นไปของสังคมและประเทศชาติจำเป็นต้องเลือกที่จะปฏิบัติอย่างใดอย่างหนึ่งเท่านั้น ดังนั้นสังคมและประเทศที่เป็นประชาธิปไตยจึงต้องให้สมาชิกทุกคนในสังคมลงมติ เพื่อให้ทราบความคิดเห็นของคนส่วนใหญ่ และนำมาใช้เป็นแนวทางในการกำหนดความเป็นไป ของสังคมและประเทศชาติ |
| **คารวธรรม**  **- เห็นคุณค่า และเคารพศักดิ์ศรี ความเป็นมนุษย์ และสิทธิมนุษยชน** | - เดิมมนุษย์กีดกัน รังเกียจเดียดฉันท์ เอารัดเอาเปรียบ ข่มเหงรังแก ทำร้ายประหัตประหารกัน เมื่อมนุษย์มีอารยะขึ้นจึงได้เห็นความสำคัญของการปฏิบัติต่อกันโดยคำนึงถึงคุณค่าและศักดิ์ศรีความเป็นมนุษย์และสิทธิมนุษยชน หรือที่ไทยเราเรียกว่า “เห็นคนเป็นคน” นั่นเอง ในอดีตสังคมตะวันตกมีการทำร้ายกันอย่างป่าเถื่อนมาก จึงตระหนักในเรื่องนี้สูง การเห็นคุณค่าและเคารพศักดิ์ศรีความเป็นมนุษย์และสิทธิมนุษยชนหมายถึงการยอมรับว่ามนุษย์ทุกคน ทุกเชื้อชาติล้วนมีคุณค่า มีศักดิ์ศรี และมีสิทธิขั้นพื้นฐาน เช่น ความเสมอภาคของบุคคล สิทธิในร่างกายและชีวิต สิทธิในการศึกษา สิทธิทางสาธารณสุข สิทธิในการยุติธรรม สิทธิในทางศาสนา  สิทธิทางการเมือง สิทธิในการแสดงความคิดเห็น ทั้งนี้ประเทศสมาชิกองค์การสหประชาชาติ ได้รับรองปฏิญญาสากลว่าด้วยสิทธิมนุษยชน (Universal Declaration of Human Right – UDHR) เมื่อวันที่ ๑๐ ธันวาคม ค.ศ. ๑๙๔๘ |

|  |  |
| --- | --- |
| **คำหลัก** | **คำอธิบาย** |
| **- ใช้สิทธิ โดยไม่ละทิ้งหน้าที่** | - สิทธิ หมายถึง อำนาจอันชอบธรรม เช่น บุคคลมีสิทธิและหน้าที่ตามรัฐธรรมนูญ เขามีสิทธิ ในที่ดินแปลงนี้ หรืออำนาจที่กฎหมายรับรองให้กระทำการใดๆ โดยสุจริตได้อย่างอิสระ แต่ต้องไม่กระทบกระเทือนถึงสิทธิของคนอื่น (พจนานุกรมฉบับราชบัณฑิตยสถาน พ.ศ.๒๕๕๔)  - ระบอบประชาธิปไตยที่มีหลักการพื้นฐานสำคัญที่ว่ามนุษย์มีศักดิ์ศรี มีคุณค่า จึงให้ประชาชน มีสิทธิและเสรีภาพมาก ทั้งนี้ ก็เพื่อให้ประชาชนมีส่วนร่วมพัฒนาสังคมและประเทศชาติในฐานะเจ้าของอำนาจสูงสุด แทนที่จะมีส่วนร่วมได้เพียงในฐานะผู้ใต้ปกครองเท่าที่ผู้ปกครองจะอนุญาตให้เท่านั้น  - หลายครั้งคนส่วนใหญ่มักคิดถึงสิทธิที่จะได้ สิทธิที่จะมีเพียงด้านเดียว แต่สิทธิในระบอบประชาธิปไตยนั้น ประชาชนมีสิทธิที่จะให้สิ่งที่ดี สิ่งที่มีประโยชน์ต่อสังคมและประเทศชาติ ด้วย ซึ่งก็คือหน้าที่ สิทธิและหน้าที่เป็นสิ่งที่ต้องอยู่คู่กันอย่างสมดุลเสมอ บุคคลย่อมไม่อาจ มีสิทธิได้หากไม่ทำหน้าที่ |
| **- ใช้เสรีภาพ อย่างรับผิดชอบ** | - เสรีภาพ หมายถึง ความสามารถที่จะกระทำการใดๆ ได้ตามที่ตนปรารถนาโดยไม่มีอุปสรรคขัดขวาง เช่น เสรีภาพในการพูด เสรีภาพในการนับถือศาสนา ความมีสิทธิที่จะทำจะพูดได้ โดยไม่ละเมิดสิทธิของผู้อื่น(พจนานุกรมฉบับราชบัณฑิตยสถาน พ.ศ. ๒๕๕๔)  - ในระบอบเผด็จการประชาชนมักจะถูกจำกัดเสรีภาพ พอเปลี่ยนมาเป็นระบอบประชาธิปไตย คนทั่วไปมักเข้าใจว่าบุคคลย่อมมีเสรีภาพได้อย่างเต็มที่จะทำอะไรก็ได้ตามใจชอบ การใช้เสรีภาพของบุคคลนั้นอาจไปกระทบ หรือละเมิดต่อเสรีภาพของบุคคลอื่นได้ หรืออาจกล่าวได้ว่า การใช้เสรีภาพต้องมีความรับผิดชอบกำกับอยู่ด้วยเสมอ อันหมายถึงความรับผิดชอบต่อตนเองและผู้อื่น  - ประชาชนในระบอบประชาธิปไตยจึงต้องเข้าใจถึงหลักการที่ว่า “ใช้สิทธิแต่ไม่ละทิ้งหน้าที่” และ “ใช้เสรีภาพอย่างรับผิดชอบ” แต่มิได้หมายความว่าเสรีภาพของคนอื่นทำให้เราต้องมีเสรีภาพน้อยลงแต่อย่างใด เพราะมนุษย์ที่มีอยู่คนเดียวและมีเสรีภาพที่จะทำอะไรก็ได้ตามใจชอบทั้งหมดไม่มีอยู่จริง มีแต่มนุษย์ที่อยู่ร่วมกับคนอื่น เพราะมนุษย์เป็นสิ่งมีชีวิตที่ต้องพึ่งพาอาศัยกัน มนุษย์จึงต้องอยู่ร่วมกันเป็นสังคม ประชาชนในระบอบประชาธิปไตยพึงยินดีที่จะใช้เสรีภาพของตนเพื่อให้คนอื่นได้ใช้เสรีภาพเท่าเทียมกับตน  - สภาพที่บุคคลมีเสรีภาพที่จะทำอะไรก็ได้ตามใจชอบโดยไม่จำกัดนั้นเป็นลักษณะของอนาธิปไตย ซึ่งมาจากคำว่า “อน” ที่แปลว่าไม่มี และคำว่า “อธิปไตย” ที่แปลว่าอำนาจสูงสุด “อนาธิปไตย” จึงหมายถึงสภาวะที่ไม่มีอำนาจสูงสุด ทุกคนใหญ่หมด ใครจะทำอะไรก็ได้ตามใจชอบ น่าจะเป็นภาวะที่จลาจล สับสน วุ่นวายเป็นอย่างยิ่ง ดังนั้นจะเห็นได้ว่า การเข้าใจว่าประชาชนควรมีเสรีภาพที่จะทำอะไรก็ได้ตามใจชอบนั้นคืออนาธิปไตย ไม่ใช่ประชาธิปไตย |
| **- ซื่อสัตย์สุจริตและมีความโปร่งใส** | - ซื่อสัตย์ หมายถึง ประพฤติตรงและจริงใจ ไม่คิดคดทรยศ ไม่คดโกงและไม่หลอกลวง สุจริต หมายถึง ความประพฤติชอบ (พจนานุกรมฉบับราชบัณฑิตยสถาน พ.ศ. ๒๕๕๔)  ความโปร่งใส (Transparency) ในที่นี้หมายถึงการเปิดเผยความจริง ความพร้อมที่จะถูกตรวจสอบได้ทั้งนี้เพื่อให้เกิดการทุจริตได้ยาก คนในระบอบประชาธิปไตยต้องซื่อสัตย์สุจริต และมีความโปร่งใสด้วย มิใช่เพียงเรียกร้องให้ผู้อื่นซื่อสัตย์สุจริตและมีความโปร่งใสเท่านั้น |

|  |  |
| --- | --- |
| **คำหลัก** | **คำอธิบาย** |
| **- ยึดหลัก ความเสมอภาค และความยุติธรรม** | - เสมอภาค หมายถึง มีส่วนเท่ากัน เท่าเทียมกัน  - ยุติธรรม หมายถึง ความเที่ยงธรรม ความชอบธรรม ความชอบด้วยเหตุผล เที่ยงธรรม  ไม่เอนเอียงเข้าข้างใด ชอบด้วยเหตุผล (พจนานุกรมฉบับราชบัณฑิตยสถาน พ.ศ. ๒๕๕๔)  - ประชาชนในระบอบประชาธิปไตยย่อมมีความเสมอภาคในความเป็นมนุษย์ เช่น สิทธิ ทางการเมืองการปกครอง สิทธิเลือกตั้ง สิทธิในฐานะมนุษย์หรือที่เรียกว่าสิทธิมนุษยชน  ความเสมอภาคในฐานะที่เป็นมนุษย์ ความเสมอภาคในโอกาสทางการศึกษา การเมือง เศรษฐกิจ สังคม เป็นต้น  - การมีความเสมอภาคนั้น มิได้หมายความว่าประชาชนในระบอบประชาธิปไตยจะต้องมี ความเสมอภาคเสมอภาคกันทุกเรื่องทั้งหมด ความเสมอภาคนี้หมายถึงความเสมอภาคกัน ในฐานะมนุษย์ แต่ประชาชนในระบอบประชาธิปไตยอาจมีบทบาท หน้าที่ที่แตกต่างกันได้  เช่น ครูย่อมมีความเสมอภาคกับนักเรียนในฐานะที่เป็นมนุษย์ และในฐานะที่เป็นพลเมือง  แต่การที่ครูเป็นผู้ทำหน้าที่สอน มอบหมายภารกิจการเรียน วัดและประเมินผลผู้เรียน และนักเรียนเป็นผู้เรียน รับมอบภารกิจการเรียน รับการวัดและประเมินผลจากครูนั้น มิได้หมายความว่าครูกับนักเรียนไม่เสมอภาคกัน |
| **สามัคคีธรรม**  **- ยึดหลัก ภราดรภาพ ปรองดอง สมานฉันท์** | - ภราดรภาพ หมายถึง ความเป็นฉันพี่น้องกัน  - ปรองดอง หมายถึง ออมชอม ประนีประนอม ยอมกัน ไม่แก่งแย่งกัน ตกลงกันด้วย ความไกล่เกลี่ย ตกลงกันด้วยไมตรีจิต  - สมานฉันท์ หมายถึง ความพอใจร่วมกัน ความเห็นพ้องกัน (พจนานุกรมฉบับราชบัณฑิตยสถาน พ.ศ. ๒๕๕๔)  - ความเสมอภาคในระบอบประชาธิปไตยนั้นต้องเป็นความเสมอภาคที่ยึดหลักความยึดเหนี่ยวกันในสังคม (Social Coherence) ไม่ใช่ความเสมอภาคแบบตัวใครตัวมัน (Individualistic) หรือความเสมอภาคแบบไม่ยอมเสียเปรียบกัน ถ้าคนหนึ่งได้ ๕ ส่วน คนอื่น ๆ ก็ต้องได้ ๕ ส่วนเท่ากัน น้อยกว่านี้เป็นไม่ยอมกัน ต้องแย่งชิงกัน ขัดแย้ง ทะเลาะเบาะแว้งกัน แต่เสมอภาค ในระบอบประชาธิปไตยนี้หมายถึงสุขทุกข์เสมอกัน หากใครในสังคมมีความสุข คนอื่น ๆ ก็พร้อมที่จะสุขด้วย และหากใครในสังคมมีความทุกข์ คนอื่น ๆ ก็พร้อมที่จะทุกข์ด้วย  พร้อมที่จะช่วยกันทั้งยามสุขและทุกข์ ไม่เลือกที่รักมักที่ชัง ไม่กีดกั้นกัน มิใช่คอยแต่จะอิจฉาริษยา ไม่ให้ใครได้เปรียบใครอยู่ตลอดเวลา ทั้งหมดนี้ก็คือหลักภราดรภาพในระบอบประชาธิปไตยนั่นเอง ซึ่งก็คือความเป็นพี่น้องกัน ไม่แบ่งแยกรังเกียจเดียดฉันท์กัน  มีความสมัครสมานรักใคร่กลมเกลียวกัน (Solidarity)  - ประชาชนในระบอบประชาธิปไตยต้องยึดหลักการประสานกลมกลืน (Harmony) คือ การก้าวไปด้วยกัน ทำงาน และพัฒนาไปพร้อมกัน ด้วยสำนึกความเป็นอันหนึ่งอันเดียวกัน ของสังคม ไม่ใช่จำใจต้องประนีประนอม ยอมลดราวาศอกให้กัน อันอาจเป็นความจำเป็น ต้องอยู่ร่วมกันที่ไม่ยั่งยืน |

|  |  |
| --- | --- |
| **คำหลัก** | **คำอธิบาย** |
| **\* แตกต่าง แต่ไม่แตกแยก** | - ประชาชนในระบอบประชาธิปไตยไม่จำเป็นต้องมีความคิดเห็น มีความปรารถนาต้องการเหมือนกันทุกเรื่อง ตรงกันข้าม ระบอบประชาธิปไตยต้องการคนที่มีความคิดเห็นที่แตกต่างหลากหลาย เพราะอาจจะทำให้ได้ทางเลือกที่ดีที่สุดของสังคมก็ได้ และถ้าไม่มีความคิดเห็น ที่แตกต่างหลากหลาย สังคมโลกก็อาจจะไม่พัฒนาเลย เช่น อาจจะยังเชื่อว่าโลกแบนและเป็นศูนย์กลางของจักรวาลอยู่ก็ได้ ประชาธิปไตยจึงไม่หลบหนีความขัดแย้ง หากแต่ประชาชน ในระบอบประชาธิปไตยจะต้องช่วยกันทำให้ความขัดแย้งนั้นนำไปสู่การสร้างสรรค์  - ตามหลักประชาธิปไตยสากล ห้ามไม่ให้เลือกปฏิบัติโดยไม่เป็นธรรมต่อบุคคลเพราะเหตุ แห่งความแตกต่างในเรื่องถิ่นกำเนิด เชื้อชาติ ภาษา เพศ อายุ ความพิการ สภาพทางกาย หรือสุขภาพ สถานะของบุคคล ฐานะทางเศรษฐกิจหรือสังคม ความเชื่อทางศาสนา การศึกษาอบรม หรือความคิดเห็นทางการเมือง |
| **- ใช้หลักสันติวิธี** | - สันติวิธี หมายถึง วิธีที่จะก่อให้เกิดความสงบ (พจนานุกรมฉบับราชบัณฑิตยสถาน พ.ศ. ๒๕๕๔)  - จุดมุ่งหมายสำคัญประการหนึ่งของประชาธิปไตยก็เพื่อให้ประชาชนไม่ต้องทะเลาะ ทำร้าย ประหัตประหารกันด้วยความรุนแรงอันอาจนำมาซึ่งความไม่สงบสุข แตกแยกกันทั่วไป ดังนั้นประชาชนในระบอบประชาธิปไตยต้องเรียนรู้ที่จะใช้หลักสันติวิธีด้วย |
| **- ยึดหลักเสียง ข้างมากและเคารพสิทธิของเสียงข้างน้อย (Majority Rule and Minority Rights)** | - ฝ่ายที่เป็นเสียงข้างมาก ไม่ควรใช้เสียงข้างมากละเมิดสิทธิและเสรีภาพขั้นพื้นฐานของฝ่ายเสียง ข้างน้อย ดังที่เรียกว่า “ปกครองโดยเสียงข้างมากและเคารพสิทธิของเสียงข้างน้อย (Majority Rule and Minority Rights)” เช่น ฝ่ายเสียงข้างมากไม่พึงใช้มติเพื่อจัดสรรงบประมาณให้แก่พื้นที่ของ พวกตนโดยไม่คำนึงถึงความเดือดร้อนและความจำเป็นของคนส่วนน้อย |
| **- เห็นความสำคัญ ในประโยชน์ของส่วนรวม** | - ประชาชนในระบอบประชาธิปไตยต้องรู้จักแยกแยะประโยชน์ของส่วนตัวกับประโยชน์ของส่วนรวม ตามปกติคนส่วนใหญ่มักเห็นประโยชน์ของส่วนตนเป็นสำคัญ แต่ในการอยู่ร่วมกัน ในสังคมทุกคนต้องเห็นความสำคัญในประโยชน์ของส่วนรวม เช่น แม้ว่าผู้สมัครรับเลือกตั้ง จะหยิบยื่นประโยชน์ให้แก่เราเป็นการส่วนตัว แต่ในการใช้สิทธิเลือกตั้งเราต้องยึดหลักประโยชน์ของส่วนรวมเป็นสำคัญ |
| **- มีจิตสำนึก รวมหมู่ (Team Spirit) และทำงาน เป็นหมู่คณะ (Team Working)** | - ประชาธิปไตยตั้งอยู่บนพื้นฐานการอยู่ร่วมกันในสังคม คนในระบอบประชาธิปไตยจึงต้องมีสำนึกความเป็นกลุ่ม เป็นสังคมเดียวกันเสมอ สามารถทำงานร่วมกับผู้อื่นได้ และพร้อมที่จะรับผลที่อาจเกิดขึ้นได้ร่วมกัน (Accountability) |
| **- มีจิตสาธารณะ(Public-Mindedness) และการมีจิตอาสา(Volunteerism)  การมีส่วนช่วยในการพัฒนาครอบครัว โรงเรียน ชุมชน สังคม และประเทศชาติ** **อย่างยั่งยืน** | - ประชาธิปไตยเป็นเรื่องของทุกคนในสังคมและสังคมจะอยู่ร่วมกันอย่างผาสุกได้นั้น ทุกคนนอกจากจะมีชีวิตส่วนตัวของแต่ละคนแล้ว ทุกคนยังต้องเสียสละ พร้อมที่จะเสนอตัวช่วยกันรับผิดชอบในกิจการที่เป็นสาธารณะ ทั้งในครอบครัว โรงเรียน ชุมชน สังคม ประเทศชาติ และประชาคมโลก |
| **คำหลัก** | **คำอธิบาย** |
| **ปัญญาธรรม**  **- ยึดหลักเหตุผล ความจริง และความถูกต้อง** | - การใช้เสียงข้างมากนั้นอาจบอกได้แต่ความชอบ ความพึงพอใจ ความต้องการ แต่ไม่สามารถตัดสินความจริง ความถูกต้องได้ทั้งหมด ดังนั้น ประชาธิปไตยที่ดีจำเป็นต้องตั้งอยู่บนหลัก ความจริง ความถูกต้อง ความดีงาม หรือหลักธรรมาธิปไตย ด้วยเหตุนี้เสียงข้างมากในระบอบประชาธิปไตยจึงจำเป็นต้องรับฟังเสียงข้างน้อยด้วยเหตุผล หากเสียงข้างน้อยมีเหตุผลที่ดีกว่า ฝ่ายเสียงข้างมากก็ควรที่จะยอมรับความคิดเห็นของเสียงข้างน้อย และความจริง ความถูกต้อง การที่จะเป็นสังคมประชาธิปไตยที่ยึดหลักเหตุผล ความจริง ความถูกต้องได้ คนในสังคม มีสติปัญญา มีความรู้ และมีคุณธรรม ด้วยการได้รับการศึกษาที่มีคุณภาพ |
| **- รู้ทันข้อมูลข่าวสาร(Information Literacy) และ รู้ทันสื่อ (Media Literacy)** | - ในยุคเทคโนโลยีสารสนเทศที่สื่อและข้อมูลข่าวสารมีความสำคัญมากขึ้น คนในระบอบประชาธิปไตยจำเป็นต้องเห็นความสำคัญ ติดตาม และสามารถคิดอย่างมีวิจารณญาณในข้อมูลข่าวสารเพื่อให้รู้เท่าทัน รวมถึงต้องรู้และเข้าใจวิธีการและกระบวนการผลิตสื่อและเทคโนโลยีสารสนเทศดีพอสมควร เนื่องจากผู้ผลิตสื่อสามารถใช้สื่อและข้อมูลข่าวสารโน้มน้าวให้ประชาชนทุกคนเชื่อ คล้อยตาม และทำสิ่งที่ผู้ผลิตสื่อต้องการ ยิ่งไปกว่านั้น ในปัจจุบันประชาชน ยังสามารถเป็นผู้ผลิตสื่อและเผยแพร่ข้อมูลข่าวสารเอง เช่น การนำเสนอ หรือแบ่งปัน (Share) สาระผ่านสื่อสังคมสมัยใหม่และสื่อออนไลน์ต่าง ๆ การกระทำดังกล่าวจะต้องกระทำ ด้วยความมีสติ พิจารณาไตร่ตรองถึงผลที่จะเกิดขึ้น |
| **- ติดตามตรวจสอบ การปฏิบัติงาน ของบุคลากร ทางการเมือง** | - ประชาชนในระบอบประชาธิปไตยจำเป็นต้องรู้ทันข่าวสาร โดยเฉพาะข่าวสารทางการเมือง อย่างน้อยต้องมีข้อมูลเกี่ยวกับการปฏิบัติงานของบุคลากรทางการเมือง เพื่อให้ทราบว่า มีผลกระทบต่อประชาชนอย่างไร ประชาชนควรสนับสนุน หรือคัดค้าน ควรเตรียมตัวอย่างไร และโดยเฉพาะอย่างยิ่งประชาชนต้องใช้ในการตัดสินใจในทางการเมืองและการเลือกตั้ง |
| **- มีความกล้าหาญทางจริยธรรม (Moral Courage) กล้าที่จะยืนหยัด ในสิ่งที่ถูกต้อง (Moral Assertiveness)** | - ประชาชนในระบอบประชาธิปไตยนอกจากจะต้องซื่อสัตย์สุจริตและมีความโปร่งใสแล้ว จะต้องกล้าที่จะยืนหยัดในความจริง ความถูกต้อง ไม่ปล่อยให้ความเท็จ ความไม่ถูกต้องดำรงอยู่ กล้าที่จะพูด แสดงออก และคัดค้าน ทั้งนี้ ครูต้องฝึกให้ผู้เรียนมีความกล้าหาญทางจริยธรรมและกล้าที่จะยืนหยัดในสิ่งที่ถูกต้องอย่างมีวิจารณญาณโดยคำนึงถึงความปลอดภัยด้วย เพื่อที่จะยืนหยัดในความจริงและความถูกต้องให้ยั่งยืนมากที่สุด |
| **- มีทักษะการคิดอย่างมีวิจารณญาณ** | - ประชาชนในระบอบประชาธิปไตยต้องมีทักษะการคิดอย่างมีวิจารณญาณ ทั้งคิดวิเคราะห์ สังเคราะห์ เปรียบเทียบ ประเมินค่า สืบสาวหาสาเหตุ แก้ปัญหา สร้างสรรค์ รวมถึงทักษะการใช้เหตุผล การตั้งคำถาม การวิจัย การค้นคว้า การรวบรวมข้อมูล การโต้แย้ง อันจำเป็นต้องใช้ ในกิจกรรมต่าง ๆ ของสังคม เช่น การพูดคุยแลกเปลี่ยน เสวนา อภิปราย โต้วาที การออกเสียงประชามติ การเลือกตั้ง และการมีส่วนร่วมทางการเมืองอื่น ๆ |
| **- ทักษะการสื่อสารในระบอบประชาธิปไตย** | - ประชาชนในระบอบประชาธิปไตยต้องมีทักษะการสื่อสารในระบอบประชาธิปไตย ได้แก่  การฟัง การอ่าน การค้นคว้า การจับใจความ การสรุปความ การย่อความ การขยายความ  การตีความ การแปลความ การพูด การเขียน การโต้วาที การอภิปราย การวิจารณ์  การกล้าแสดงออก การแสดงความคิดเห็นและการรับฟังความคิดเห็นของผู้อื่น |

|  |  |
| --- | --- |
| **คำหลัก** | **คำอธิบาย** |
| **- พัฒนาความรู้ ความคิด จิตใจ พฤติกรรมและ การทำงาน ของตนเองอยู่เสมอ** | - ในระบอบประชาธิปไตยถือว่าประชาชนเป็นผู้มีอำนาจสูงสุดในการปกครองประเทศ คุณภาพของประชาธิปไตยจึงอยู่ที่คุณภาพของประชาชน ดังนั้น ประชาชนในระบอบประชาธิปไตย ต้องพัฒนาความรู้ ความคิด เจตคติ พฤติกรรมและการทำงานของตนเองอยู่เสมอ จึงจะสามารถ ทำให้ประชาธิปไตยสำเร็จผลด้วยดีได้ |
| **- มีส่วนร่วมทางการเมือง อย่างสร้างสรรค์** | - ในระบอบเผด็จการประชาชนมีส่วนร่วมทางการเมืองอย่างจำกัดเพียงในฐานะผู้ใต้ปกครอง  แต่ประชาชนในระบอบประชาธิปไตยต้องมีส่วนร่วมทางการเมืองอย่างสร้างสรรค์ในฐานะเจ้าของประเทศได้หลากหลายวิธี แต่ทั้งนี้ต้องพัฒนาประชาชนให้มีส่วนร่วมทางการเมือง อย่างมีคุณภาพ |
| **- มีความรู้พื้นฐานทางการเมือง(Political Literacy)** | - ประชาชนในระบอบประชาธิปไตยต้องมีความรู้พื้นฐานทางการเมือง ได้แก่ ความหมาย และความสำคัญของการเมืองการปกครอง ระบอบการเมืองการปกครอง ระบบเศรษฐกิจ ประวัติศาสตร์การเมืองการปกครองของไทย สถาบันและกระบวนการทางการเมืองการปกครองของไทยในปัจจุบัน การเลือกตั้งสมาชิกสภาผู้แทนราษฎรและการได้มาซึ่งสมาชิกวุฒิสภา  การบริหารราชการแผ่นดินของไทยในปัจจุบัน การเลือกตั้งสมาชิกสภาท้องถิ่นและผู้บริหารท้องถิ่น สภาพปัญหา สาเหตุ และแนวทางแก้ไขปัญหาการเมืองการปกครองของไทย  การมีส่วนร่วมของประชาชนในการพัฒนาการเมืองการปกครองของไทย |